ـــــــ الغیل، راس الخیمہ ـ
شے سید
رملچہ ــــــــ جھنم ءِ جھان ـــــــ
منا آس ءِ تھا چگل اش دات
ھو
من یکپارگی سُتکان ءُ پُر بوتاں
بلے منی روح زندگ اَت
فرشتھاں منی روح گِرگ ءِ جھد کت
ءُ گپت
منی روحے بُرت ءُ جھنم ءِ جُھل تریں جاگھے ءَ گوں آسیں زمزیلاں بست
نوں منی روح ھم روک بوھان بوت
منی روح ھم کم کم ءَ سچان ات بلے ھلاس نبوت
من سک تکلیپ ءِ توکا اِتاں
چیا کہ منی روح سُچگ ءَ گوں ھلاس نبوت ءُ پدا نوک بوت
نوک بوت ءُ سُتک ءُ پدا نوک بوت ءُ سُتک
من ھلاس بوتاں بلے منی روح ھلاس بوھگ ءَ نہ اَت
ھمے وڑا من بے کساس تکلیپ ءِ توکا اتاں
منی تکلیپی ءِ سرا فرشتہ کندگ ءَ اِت اَنت
منا کلاگ زُورگ ءَ ات اَنت
من اِے دُرھیں کیفاں مارگ ءَ اِتاں
منا گُشگ اوں بوھگ ءَ اَت
بلے من ھچ زانگ ءَ نہ اِتاں کہ منی گناہ چی اِنت
کہ منا جھنم ءِ جُھل تریں جاگھ ءَ چگل دیگ بوت
باور بکن کہ من ھچّ ءَ سھیگ نہ اِتاں
ءُ نا کہ من گُشتگ اَت کہ منا جھان ءَ گناہ کنگ بہ پرمائین
بلے ھو
منا تھنا یک گُمانے ءِ سرا سک شکّ اَت
ھمے کہ یک شپے ءَ من گوں ھوس چھرگیں اندام ءَ واھش ءِ تلبے کتگ ات
ءُ آئی ءَ اوں گوں من تلب کت
ما سک گرم اَت اَیں
اَنچو گرم کہ جھنم ءِ آس اوں آ کیف ءِ دیم ءَ سرد تَرّ اِتگ اَت
ھمے ھوس ءِ گرمی ءِ تھا مئے اندر کم کم ءَ سارت بوھان اَت
سکّ لزّت بکشوکیں وابے اَت
سک پُرسکون ایں کیفے اَت
آئی ءِ امباز ءِ وشبو
آئی ءِ لنٹانی گسگ ءِ تام
آئی ءِ مھپرانی ساھگ ءِ چیرا شپ بیوانک اَت
آئی ءِ مھرانی نوان ءَ پورا زندگی پہ دمانے اوشتاتگ اَت
ھمے وڑا ھچ سما نبوت کہ سھب اتک
ھمے وڑا مئے شپ پہ شادمانی گوست
ءُ ھمے شپ مئے گناھانی شاھیم ءَ شمار کنگ بوت
زنڈیں گناہ
آپت ایں گناہ
ھمے مئے گناہ ات کہ مارا دیگ بوت
جھنم ءَ چگل دیگ بوت
ءُ انگت منا وتی جند ءِ ءُ روح ءِ سُچگ ءِ ھچ غم نہ اِنت
من نزاناں کہ منی ھوس اندام باریں چون انت ءُ کجا اِنت
کجام جھنم ءَ سُچگ ءَ اِنت گوں
منا تھنا ھمے غم ءَ سک سک بیوار کتگ